## Obvezatne upute broj V - o pravima i dužnostima stranih promatrača

### NN 109/2007 (24.10.2007.), Obvezatne upute broj V - o pravima i dužnostima stranih promatrača

# DRŽAVNO IZBORNO POVJERENSTVO

**3202**

Na temelju članka 48. točka 3. Zakona o izborima zastupnika u Hrvatski sabor
(»Narodne novine«, broj 69/03 – pročišćeni tekst i 19/07) Državno izborno
povjerenstvo Republike Hrvatske (dalje: Državno izborno povjerenstvo) utvrđuje

## OBVEZATNE UPUTE BROJ V

### O PRAVIMA I DUŽNOSTIMA STRANIH PROMATRAČA

I. PRAVO PROMATRANJA

1. Strani promatrači imaju pravo promatrati izborni postupak, a napose
promatrati provedbu izbora te rad izbornih povjerenstava na svim razinama i rad
biračkih odbora.
2. Izborna tijela dužna su stranim promatračima omogućiti promatranje svog rada.

II. DOZVOLA ZA PROMATRANJE

3. Izdavanjem službene iskaznice Državno izborno povjerenstvo stranom promatraču
utvrđuje status promatrača.

III. PRAVA I OBVEZE STRANOG PROMATRAČA

4. Strani promatrač dužan je izbornom tijelu čiji rad namjerava promatrati
predočiti službenu iskaznicu koju mu je izdalo Državno izborno povjerenstvo.
Za cijelo vrijeme promatranja promatrač je dužan nositi službenu iskaznicu
vidljivo istaknutu.
5. Strani promatrači imaju pravo promatrati provođenje izbora tijekom čitavog
izbornog postupka, posebno rad izbornih povjerenstava na svim razinama te rad
biračkih odbora.
6. Strani promatrač ima pravo uvida u cjelokupni izborni materijal.
7. Strani promatrač smije nazočiti radu nadležnog izbornog povjerenstva za
vrijeme održavanja sjednica povjerenstva.
8. Strani promatrač koji promatra rad biračkog odbora ima pravo nazočiti radu
biračkog odbora od pripremanja biračkog mjesta prije njegovog otvaranja, za
vrijeme glasovanja, prebrojavanja glasačkih listića i utvrđivanja rezultata
glasovanja.
Strani promatrač ima pravo nazočiti primopredaji izbornog materijala.
9. Strani promatrač ima pravo upozoravati na uočene nepravilnosti izborno tijelo
čiji rad promatra.
10. Strani promatrač smije dolaziti i odlaziti s biračkog mjesta, ne remeteći
postupak glasovanja i rad biračkog odbora.
11. Strani promatrač ne smije ometati rad izbornog tijela.
Predsjednik izbornog tijela usmeno će opomenuti stranog promatrača koji ometa
rad izbornog tijela. Ako strani promatrač unatoč opomeni nastavi s ometanjem,
predsjednik izbornog tijela ovlašten je naložiti njegovo udaljavanje.
12. Strani promatrač ne smije odgovarati na upite birača na biračkom mjestu, a u
slučaju da mu se birač obrati, dužan ga je uputiti predsjedniku ili članu
biračkog odbora.
Strani promatrač ne smije tonski ili video snimati rad izbornog tijela. Također,
ne smije nositi oznake, značke ili druge materijale političkih stranaka odnosno
udruga nacionalnih manjina, oznake ili fotografije kandidata ili na bilo koji
drugi način utjecati na birače.

IV. STUPANJE NA SNAGU

13. Ove Obvezatne upute stupaju na snagu danom objave u »Narodnim novinama«.

Klasa: 013-03/07-01713
Urbroj: 507-07-01
Zagreb, 20. listopada 2007.

Predsjednik
**Branko Hrvatin, dipl. iur**., v. r.

Uputa, NN 109/2007-3202
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)